《题汪文端公松泉图》
清代·蔡新

种树添新荫，先当培其根。疏泉资灌溉，先当裕其源。

少师勤学殖，呈材依禁垣。汲深藉修绠，下笔文澜翻。

承明自献纳，公望群所尊。御赐飞白书，中有至道存。

松贞泉比洁，宝之重玙璠。赞皇平泉记，温公独乐园。

何如此清华，天语含春温。忆我追陪日，直舍邻高轩。

文漪频挹注，美植长滋繁，披图感今昔，遗韵犹堪论。

既以惠来学，复此垂后昆。始知余庆在，世业皆君恩。

作者简介：蔡新（1707～1799年），字次明，号葛山，别号缉斋，福建省漳浦（今漳浦县大南坂下楼村林西墘）人，清朝大臣。乾隆元年进士，授庶吉士、翰林院编修、直上书房、翰林院侍讲，累官内廷总师傅、兼理兵部尚书兼管国子监事务、礼部尚书兼理兵部尚书、吏部尚书兼国子监事务、文华殿大学士兼吏部尚书、加授太子太师。嘉庆四年十二月，卒于家，赠太傅，赐祭葬，谥文恭。